b'\n_START_ARTICLE_\nVzor\xc4\x8dno prepoznavni receptor\n_START_PARAGRAPH_\nVzor\xc4\x8dno prepoznavni receptorji ali receptorji PRR (angle\xc5\xa1ko pattern recognition receptors) so receptorji, odgovorni za prepoznavanje mikroorganizmov v telesu, in sicer prepoznavajo strukture, ohranjene med razli\xc4\x8dnimi vrstami mikroorganizmov, ki se imenujejo s patogeni povezani molekulski vzorci (vzorci PAMP, angl. pathogen-associated molecular patterns). Nedavni dokazi ka\xc5\xbeejo tudi na njihovo prepoznavanje endogenih, telesu lastnih molekul, ki se sprostijo iz po\xc5\xa1kodovanih celic; prepoznavali naj bi t. i. s po\xc5\xa1kodbo povezane molekulske vzorce (vzorci DAMP, angl. damage-associated molecular patterns). Med vzor\xc4\x8dno prepoznavne receptorje spadajo toli\xc4\x8dni receptorji, RIG-u podobni receptorji, NOD-u podobni receptorji in lektinski receptorji tipa C.\n_START_SECTION_\nVloga v imunskem sistemu\n_START_PARAGRAPH_\nMolekule PAMP (na primer lipopolisaharidi, peptidoglikani, dvojnovija\xc4\x8dna RNK) so navadno v notranjosti mikrobov in se sprostijo v okolico \xc5\xa1ele ob njihovem razpadu. Navzo\xc4\x8dnost PAMP je pogoj za napad prvega vala imunskega odziva, to je aktivacijo fagocitnih celic, kateri sledi vnetje in aktivacija drugega, specifi\xc4\x8dnega vala imunskega odziva, katerega nosilci so limfociti. Fagocitne celice vsebujejo receptorje PRR na svoji povr\xc5\xa1ini in z njimi prepoznavajo molekule tujkov. Brez delovanja PAMP na receptorje PRR ne pride do aktivacije fagocitnih celic, pospe\xc5\xa1ene fagocitoze, makrofagnega predstavljanja antigenov limfocitom T niti do migracije makrofagov v podro\xc4\x8dne bezgavke._NEWLINE_Receptorji PRR se odzovego hitro in spodbudijo nastajanje provnetnih citokinov in interferonov, ki so bistveni za spro\xc5\xbeitev nadaljnih odzivov imunskega sistema. Receptorji PRR so prisotni tako pri vreten\xc4\x8darjih kot nevreten\xc4\x8darjih; pri slednjih so \xc5\xa1tevil\xc4\x8dnej\xc5\xa1i, vendar so v genomih vreten\xc4\x8darjev prav tako na\xc5\xa1li ve\xc4\x8d kot 30 genov, ki zapisujejo receptorje PRR. \xc5\xa0tudije na ljudeh in mi\xc5\xa1ih so pokazale, da nekateri polimorfizmi genov za receptorje PRR vplivajo na imunski odziv osebka in na njegovo dovzetnost za bolezni.'